בבית המשפט העליון 
בשבתו כבית דין גבוה לצדק 					בג"צ	4259/03

				יעקב קסטל עו"ד
				מרח'  כנפי נשרים 24ב', ת.ד. 35091
				ירושלים 91350
				טל: 6542101 פקס: 6536610
				נייד 054-534334

				נ   ג  ד
                                          1. 	יו"ר  הכנסת מר ראובן ריבלין 
                                          2.	מר אברהם הירשזון יו"ר ועדת הכספים 
                                          3. 	שר האוצר מר בנימין נתניהו

ע ת י ר ה 

כב' בית המשפט מתבקש בזה לצוות על המשיבים 1 ו2   להתייצב וליתן טעם מדוע לא יתנו זמן סביר לדיון ולליבון הסוגיות המורכבות והקשות של חקיקתו של פרק י המסים העקיפים בהצעת החוק להבראה כלכלת ישראל (תיקוני חקיקה להשגת יעדי התקציב והמדיניות הכלכלית לשנות הכספים 2002 2003) להלן "הצעת החוק" ולצוות על המשיב 3 ליתן טעם מדוע לא יבקש מהמשיבים 1 ו2 להפריד את הדיון בפרק זה ולקיים בו דיון בשלב מאוחר יותר . 

ואלו נימוקי העתירה 

1.	העותר הוא עו"ד במקצועו ומתמחה בדיני מיסים ובחוק מע"מ בפרט, וחבר בועדה ל לעיניני מכס ומע"מ שליד לשכת עוה"ד (להלן "ועדת המיסים").

2.	ביום 30.4.02 הניחה הממשלה על שולחן הכנסת הצעת החוק  של תוכנית החירום הכלכלית ובתוכה פרק י'  העוסק בדיני מיסים עקיפים פרק י' רצ"ב כנספח א'.

3.	חרף היותה של הצעת החוק עבת כרס אושרה הצעת החוק בו ביום על ידי הכנסת בקריאה ראשונה  והועברה לדיון דחוף בועדות הכנסת לקראת קריאה שניה ושלישית  .

4.	הצעת החוק בנושא מיסים עקיפים כלולה בהצעת החוק ומכילה בתוכה הוראות מורכבות שעלולות  אם יתקבלו לפגוע ביכולתם של נישומים להגן על קניינם ועל חופש העיסוק שלהם, וחושפת אותם לשרירות לב שלטונית.

5.	בין  שלל ההחמרות והתיקונים המוצעים ישנה הכבדה בלתי נסבלת של נטלי הראיה שנישומים חייבים בהם, וכן "הרמת מסך סטטוטורית" המבטלת למעשה את ההגנה האזרחית  של התאגיד על נושאי המשרה בתאגיד .

6.	כל התיקונים המוצעים הם תיקוני קבע מהותיים ומורכבים והשלכותיהן על זכויות הנישומים היא חמורה  ביותר וארוכת טווח . 

7.	חרף מורכבותם חומרתם ועל אף שאין להם קשר לתוכנית החירום הכלכלית הכניסם  המשיב 3 להצעת החוק שהגיש מטעם הממשלה, וביקש מהכנסת לדון ולהכריע בדחיפות בהצעת החוק.

8.	יום לאחר פרסום הצעת החוק ביום 1.5.03 זומנה ישיבה של ועדת המיסים של לשכת עוה"ד עם היועץ המשפטי של אגף המכס והמע"מ וצוותו (להלן נציגי המשיב). בישיבה נתבקשו חברי ועדת המיסים  להשתתף בהליך החקיקה, ולהביע את דעתם על סעיפי הצעת החוק. 

	יוער כי בניגוד למקובל לא הועבר כל תזכיר לחברי הועדה להערות לפני הוצאת הצעת החוק, אף שזו היתה מן הסתם מוכנה לפני שהוצאה כ"בלו פרינט"

9.	הישיבה "פוצצה" כבר בתחילתה לאחר שחברי הוועדה נוכחו לחרדתם בתוכנם החמור של  התיקונים ובנסיון להעבירם בהליך חפוז, וסירבו לתת יד ולהיות חלק מהליך החקיקה ה"דחוף"  והפגום שנכפה על הציבור. 

ועדת המיסים  דרשה להוציא את פרק המיסים העקיפים מהצעת החוק ולדון בו בשובה ונחת כיאה להליך חקיקה רגיל ,שאינו הליך חקיקת חירום וקיבלה את גיבוי לשכת עוה"ד ויו"ר  הלשכה לעמדתה. 

10.	ואולם לחברי הוועדה נמסר על ידי נציגי המשיב שמחאתם ודרישתם היא לשווא, וחבל שאינם משתתפים בהליך החקיקה שיתבצע בין אם יהיו שותפים לו ובין אם לאו. 

11.	משכך וחרף מחאתם ניאותו העותר וחבריו להיפגש שוב עם נציגי המשיב להסביר להם את החומרה שבתיקונים ולנסות למזער את נזקי "סופת החוק" ההולכת וקרבה. 

12.	בעקבות הפגישה הכינו נציגי המשיב  בדחיפות תיקונים להצעת החוק והביאו אותם ביום 12.5.03 לדיון בועדת משנה לעיניני מיסים שליד וועדת הכספים של הכנסת בראשות ח"כ רצאבי להלן "ועדת רצאבי ".

13.	מפאת "הדחיפות" לא הצליחו ולא הספיקו נציגי המשיב להפיץ לידי הגורמים שהשתתפו בישיבה את הנוסח המתוקן שלהם להצעת החוק. במהלך הישיבה הוקראו איפוא בע"פ  חלק מהסעיפים  שתוקנו והנוכחים נתבקשו להעיר את הערותיהם לתיקונים להצעת החוק ששמעו בע"פ.

14.	במהלך הדיון אף התווכחו ביניהם נציגי המשיב באשר לנוסח שהם מציעים ולא היה ברור מה הנוסח המוצע לבסוף .

15.	לנוכחים בישיבה נמסר כי הזמן המוקצב לדיון קצר וכי אין ברירה וחובה ל"התקדם" במהירות.

16.	נוכח חומרת התיקונים המוצעים ומורכבותם, וחרף ניהולו היעיל  של ח"כ רצאבי את הישיבה ,לא הספיקה ועדת רצאבי ל"דון" אלא בסעיפים בודדים וגם זאת רק על קצה המזלג. 

17.	לנוכח ה"דחיפות" נתבקשה ועדת המיסים, ביחד עם נציגי ציבור אחרים שנזעקו למחות על הצעת החוק ,להכין בדחיפות טיוטה משלהם לתיקונים המוצעים .

18.	מתוך נאמנות לשליחות הציבורית שנטלו על עצמם ובנסיון למזער את נזקי החוק המוצע הכינו העותר וחבריו (עו"ד זיו שרון ועוה"ד רויטל בן ארוש)  טיוטה תיקונים להצעת החוק . הטיוטה הוכנה במאמצים רבים שגלשו אל תוך הלילה  ובחופזה רבה . 

19.	גם נציגים אחרים הכינו בחופזה רבה טיוטה נוספת  והביעו  בה את הערותיהם החמורות להצעת החוק.

20.	גם נציגי המשיב הכינו למיטב יידעת העותר טיוטה חדשה שטרם הופצה .

21.	ההצעות השונות מחייבות מכל מקום ליבון ודיונים רצינים ומעמיקים. 

22.	דא עקא שהזמן שהוקצב לדיונים קצר ביותר  ואינו מאפשר דיון רציני ומעמיק.

23.	במצב שנוצר פנה העותר אל המשיב 2 וביקש ממנו לדחות את ישיבת ועדת רצאבי  למשך שבועיים שלושה (נספח ב')  כדי לאפשר לגורמים השונים לבוא בניהם בדברים וללבן את הסוגיות הכבדות המונחות על הפרק, וכן לאפשר לחברי הכנסת שהם הדיוטות בעניינים אלו ללמוד את רזי התיקונים המוצעים .

24.	ואולם מפרסומים בתקשורת נודע לעותר כי הממשלה מתכוונת להעביר את הצעת החוק - לרבות את הפרק האמור העוסק בעניני במסים העקיפים כבר בשבוע הבא. לפיכך מוגשת עתירה זו מיידית ובדחיפות. 

25.	העותר סבור כי בפסיקת בית משפט זה נקבע שההליך הדיוני -שיפוטי הנוגע לזכויותיו  של אזרח חייב להיות ראוי  וסביר, והוא  מהווה חלק מזכות היסוד  של האזרח לכבוד. 

26.	העותר טוען שמקל וחומר כך כשמדובר בהליכי חקיקה המקבעים לא רק את  זכויותיו של האזרח הבודד אלא של כלל האזרחים .

27.	העותר טוען כי הליך החקיקה חייב להיעשות בזהירות ובישוב הדעת ולא בחופזה ובלחץ בלתי סביר.

28.	העותר סבור כי חקיקת חירום יכולה אמנם להתבצע בחופזה, אך הפרק האמור אינו בבחינת חקיקת חירום ואין הצדקה לחופזה  בו הוא מטופל ונחקק במיוחד לא לאור הנושאים כבדי המשקל שהוא עוסק בהם.  

29.	העותר טוען כי לוח הזמנים המוכתב לדיון בפרק המיסים העקיפים אינו סביר ואינו מאפשר דיון ראוי .

30.	העותר טוען כי אין כל דחיפות בדיון בפרק זה של הצעת החוק וכי ועל כן הדיון הדחוף בו הינו בלתי סביר בעליל. 

31.	העותר טוען כי המשיב 3 מנצל את " סופת החקיקה" הדחופה שהוא נצרך לה באמת כדי להכניס דרכה תיקונים שאינם דחופים ושאין להם קשר למצב החירום הכלכלי.

32.	העותר טוען כי חובת תום הלב היא כללית ומחייבת גם את המשיב 3 ועל כן עליו לשלוף את הפרק י האמור מתוך הליך החקיקה של תוכנית החירום הכלכלית  ולייחד לו  דיון חקיקתי ראוי ורגיל . 

33.	העותר טוען כי המשיבים 1 ו 2 נענים שלא כדין  ללחציו של המשיב 3 ומאפשרים הליכי חקיקה בלתי ראויים אשר ככאלו פוגעים בזכותו  היסודית של האזרח שזכויותיו המשפטיות יקבעו בהליכי חקיקה ראויים וסבירים.

אשר על כן מתבקש כב' בית המשפט לזמן את המשיבים לדין ולצוות עליהם כמבוקש. 

								______________
								יעקב קסטל ,עו"ד

				ת  צ  ה  י  ר

אני הח"מ יעקב קסטל  לאחר שהוזהרתי כי עלי להצהיר את האמת וכי אם לא אעשה כן אהיה צפוי לעונשים הקבועים בחוק מצהיר בזה כדלקמן:

1.  	אני מצהיר כי העובדות המפורטות סעיפים 8 - 18, 23 הן נכונות .

2.	אני מצהיר כי שאר  העובדות שבעתירה נכונות למיטב ידיעתי ושיפוטי. 

							______________
							יעקב קסטל ,עו"ד 

אני הח"מ יחזקאל לוי מאשר כי ביום 15.5.03הופיע בפני במשרדי שברח כנפי נשרים 24ב יעקב קסטל המוכר לי אישית וכי לאחר שהזהרתי אותו כי עליו להצהיר את האמת ואם לא יעשה כן יהיה צפוי לעונשים הקבועים החוק , חתם בפני על תצהירו דלעיל.

							____________
							יחזקאל לוי עו"ד